NARIADENIE KOMISIE (ES) č. 109/2007
z 5. februára 2007
o povolení monenzínu sodného (Coxidin) ako kŕmnej doplnkovej látky
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
keďže:
(1)
V nariadení (ES) č. 1831/2003 sa ustanovuje povoľovanie doplnkových látok na používanie vo výžive zvierat, ako aj podmienky a postupy udeľovania takýchto povolení.
(2)
V súlade s článkom 7 nariadenia (ES) č. 1831/2003 bola predložená žiadosť o povolenie prípravku uvedeného v prílohe k tomuto nariadeniu. K tejto žiadosti boli priložené údaje a doklady vyžadované podľa článku 7 ods. 3 uvedeného nariadenia.
(3)
Žiadosť sa týka povolenia látky monenzínu sodného (Coxidin) ako kŕmnej doplnkovej látky pre kurčatá na výkrm a morky, ktorá má byť zaradená do kategórie doplnkových látok „kokcidiostatiká a histomonostatiká“.
(4)
Európsky úrad pre bezpečnosť potravín (ďalej len „úrad“) dospel vo svojom stanovisku z 20. októbra 2005 k záveru, že monenzín sodný (Cixidin) nemá nepriaznivé účinky na zdravie zvierat, zdravie ľudí ani životné prostredie (2). Zároveň dospel k záveru, že monenzín sodný (Coxidin) nepredstavuje žiadne iné riziko, z dôvodu ktorého by v súlade s článkom 5 ods. 2 nariadenia (ES) č. 1831/2003 nebolo možné udeliť povolenie. Podľa tohto stanoviska sa výrobok môže efektívne používať ako prevencia voči kokcidióze. Týmto stanoviskom sa zároveň potvrdzuje správa o metóde analýzy kŕmnej doplnkovej látky v krmive predložená referenčným laboratóriom Spoločenstva zriadeným nariadením (ES) č. 1831/2003. Úrad dospel k záveru, že je potrebné ustanoviť maximálne limity rezíduí (MLR). Nemohol však tieto MRL navrhnúť, pretože žiadateľ neposkytol požadované údaje. Po tom, ako dostal uvedené údaje, prijal úrad 21. novembra 2006 stanovisko, v ktorom navrhol predbežné MLR (3). Môže byť nevyhnutné tieto MLR uvedené v prílohe k tomuto nariadeniu preskúmať na základe výsledkov budúceho hodnotenia príslušnej účinnej látky Európskou agentúrou na hodnotenie liekov.
(5)
Z posúdenia uvedeného prípravku vyplýva, že podmienky povolenia uvedené v článku 5 nariadenia (ES) č. 1831/2003 sú splnené. Vzhľadom na to by sa malo povoliť používanie tohto prípravku, ako je uvedené v prílohe k tomuto nariadeniu.
(6)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Látka uvedená v prílohe, ktorá patrí do kategórie doplnkových látok „kokcidiostatiká a histomonostatiká“, sa povoľuje ako doplnková látka vo výžive zvierat podľa podmienok stanovených v uvedenej prílohe.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. februára 2007